ນາຍົກລັດຖະມົນຕີແຫ່ງ ສປປ ລາວ ເຂົ້າຮ່ວມກອງປະຊຸມຊຸດຍອດອາຊຽນຄັ້ງທີ 31 ທີ່ປະເທດຟິລິບປິນ
ນາຍົກລັດຖະມົນຕີແຫ່ງ ສປປ ລາວ ເຂົ້າຮ່ວມກອງປະຊຸມຊຸດຍອດອາຊຽນຄັ້ງທີ 31 ທີ່ປະເທດຟິລິບປິນ
ສຳນັກຂ່າວສານປະເທດລາວລາຍງານວ່າ ໃນວັນທີ 13 ພະຈິກ 2017, ທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ພ້ອມດ້ວຍຄະນະ ໄດ້ເຂົ້າຮ່ວມ ພິທີເປີດກອງປະຊຸມ ສຸດຍອດອາຊຽນ ຄັ້ງທີ 31 ພາຍໃຕ້ຄໍາຂວັນ: ‘ຮ່ວມມືເພື່ອການປ່ຽນແປງ, ຜູກພັນກັບສາກົນ’ ໂດຍການເປັນເຈົ້າພາບ ແລະ ປະທານຂອງຟີລິບປິນ, ຊຶ່ງມີບັນດາປະມຸກລັດ, ຫົວໜ້າລັດຖະບານ ປະເທດອາຊຽນ, ລັດຖະມົນຕີຕ່າງປະເທດອາຊຽນ ແລະ ແຂກຖືກເຊີນເຂົ້າຮ່ວມ.
ພາຍຫລັງພິທີ ເປີດກອງປະຊຸມ ສຸດຍອດອາຊຽນ ຄັ້ງທີ 31, ທ່ານນາຍົກ ລັດຖະມົນຕີ ພ້ອມດ້ວຍຄະນະ ກໍໄດ້ສືບຕໍ່ເຂົ້າຮ່ວມ ກອງປະຊຸມສຸດຍອດອາຊຽນ ຄັ້ງທີ 31 ແບບຄົບຄະນະ, ເຊິ່ງຜູ້ນຳອາຊຽນ ໄດ້ປຶກສາຫາລື ແລະ ທົບທວນຄືນ ກ່ຽວກັບການຈັດຕັ້ງປະຕິບັດ ວິໄສທັດປະຊາຄົມອາຊຽນ 2025 ກໍຄື ບັນດາແຜນແມ່ບົດ ສໍາລັບສາມເສົາຄ້ຳ ປະຊາຄົມອາຊຽນ ແລະ ທິດທາງໃນຕໍ່ໜ້າ ເພື່ອຮັດແໜ້ນ ປະຊາຄົມອາຊຽນ ໂດຍໄດ້ຊຸກຍູ້ ໃຫ້ທຸກຂະແໜງການອາຊຽນ ສືບຕໍ່ຈັດຕັ້ງປະຕິບັດ ບັນດາແຜນແມ່ບົດ ແລະ ແຜນວຽກຂອງຕົນ ໃຫ້ສໍາເລັດ ແລະ ມີປະສິດທິພາບ ເພື່ອປະກອບສ່ວນເຂົ້າໃນ ການຈັດຕັ້ງປະຕິບັດ ວິໄສທັດປະຊາຄົມອາຊຽນ 2025.
ໃນໂອກາດ ກ່າວຕໍ່ກອງປະຊຸມຄັ້ງນີ້, ທ່ານນາຍົກ ທອງລຸນ ສີສຸລິດ ໄດ້ຢໍ້າເຖິງຜົນສຳເລັດ ຂອງອາຊຽນ ໃນໄລຍະ 50 ປີ ຜ່ານມາ, ການຮັດແໜ້ນ ຄວາມເປັນແກນກາງ ຂອງອາຊຽນ ແລະ ການສົ່ງເສີມ ການເຂົ້າເຖິງແຫລ່ງທຶນ ຂອງຈຸນລະທຸລະກິດ, ທຸລະກິດຂະໜາດນ້ອຍ, ກາງ ແລະ ການຮັດແຄບຄວາມແຕກໂຕນ ດ້ານການພັດທະນາ ແລະ ການເຊື່ອມຈອດອາຊຽນ, ໂດຍຜ່ານການຈັດຕັ້ງປະຕິບັດ ແຜນວຽກຂໍ້ລິເລີ່ມ ເພື່ອການເຊື່ອມໂຍງອາຊຽນ ສະບັບທີ 3 ແລະ ຈັດຕັ້ງແຜນແມ່ບົດ ເພື່ອການເຊື່ອມຈອດອາຊຽນ 2025.
ນອກນີ້, ກອງປະຊຸມ ຍັງໄດ້ແລກປ່ຽນ ຄໍາຄິດຄໍາເຫັນ ກ່ຽວກັບການຮ່ວມມື ອາຊຽນກັບພາຍນອກ ແລະ ບັນຫາພາກພື້ນ ແລະ ສາກົນ ທີ່ມີຄວາມສົນໃຈຮ່ວມກັນ ເປັນຕົ້ນແມ່ນ ສະພາບການຢູ່ຕາເວັນອອກກາງ, ແຫລມເກົາຫລີ, ການກໍ່ການຮ້າຍ, ວິກິດການຊາວອົບພະຍົບ, ທະເລຈີນໃຕ້ ແລະອື່ນໆ. ກອງປະຊຸມໄດ້ແຕ່ງຕັ້ງ ທ່ານ ດາໂຕປາດຸກາລິມຈອກຮອຍ ຈາກ ບຣູໄນ ດາຣູສະລາມ ເປັນເລຂາທິການໃຫຍ່ອາຊຽນ ຄົນຕໍ່ໄປ ສຳລັບປີ 2018-2022.
ໃນຕອນບ່າຍຂອງວັນດຽວກັນ, ທ່ານນາຍົກລັດຖະມົນຕີ ທອງລຸນ ສີສຸລິດ ກໍໄດ້ນຳພາຄະນະຜູ້ແທນລາວ ເຂົ້າຮ່ວມກອງປະຊຸມ ສຸດຍອດຕ່າງໆ ລະຫວ່າງອາຊຽນ ກັບບັນດາຄູ່ເຈລະຈາ ເຊັ່ນ: ກອງປະຊຸມສຸດຍອດ ອາຊຽນ-ຈີນ ຄັ້ງທີ 20, ກອງປະຊຸມສຸດຍອດ ສະເຫລີມສະຫລອງ ການພົວພັນ ອາຊຽນ-ສະຫະລັດ ຄົບຮອບ 40 ປີ, ກອງປະຊຸມສຸດຍອດ ອາຊຽນ-ສ ເກົາຫລີ ຄັ້ງທີ 19, ກອງປະຊຸມສຸດຍອດ ອາຊຽນ-ຍີ່ປຸ່ນ ຄັ້ງທີ 20 ແລະ ກອງປະຊຸມສຸດຍອດ ອາຊຽນ-ສະຫະປະຊາຊາດ ຄັ້ງທີ 9.
ກອງປະຊຸມສຸດຍອດ ອາຊຽນ-ຈີນ ຄັ້ງທີ 20 ໄດ້ເຫັນດີໃຫ້ເພີ່ມທະວີ ການຮ່ວມມືໃນດ້ານຕ່າງໆ ເພື່ອຮັດແໜ້ນການພົວພັນ ອາຊຽນ-ຈີນ ໃຫ້ນັບມື້ຂະຫຍາຍຕົວຍິ່ງຂຶ້ນ ເປັນຕົ້ນແມ່ນ ຈັດຕັ້ງຜັນຂະຫຍາຍ ສັນຍາການຄ້າເສລີ ອາຊຽນ-ຈີນ ຢ່າງເຕັມສ່ວນແນໃສ່ ປະກອບສ່ວນເຮັດໃຫ້ ບັນລຸເປົ້າໝາຍການຄ້າ ອາຊຽນ-ຈີນ ມູນຄ່າ 1000 ຕື້ໂດລາສະຫະລັດ ໃນປີ 2020; ເສີມຂະຫຍາຍການຮ່ວມມື ດ້ານການເຊື່ອມຈອດ ໂດຍການເຊື່ອມສານ ລະຫວ່າງ ຂໍ້ລິເລີ່ມໜຶ່ງແລວທາງ ໜຶ່ງເສັ້ນທາງຂອງ ສປ ຈີນ ແລະ ແຜນແມ່ບົດ ວ່າດ້ວຍການເຊື່ອມຈອດ 2025; ສົ່ງເສີມການທ່ອງທ່ຽວ ແລະ ການໄປມາຫາສູ່ ລະຫວ່າງປະຊາຊົນ. ບັນດາຜູ້ນຳອາຊຽນ-ຈີນ ໄດ້ຕົກລົງ ຫລາຍບັນຫາສຳຄັນ ຄື: 1). ກຳນົດເອົາຂົງເຂດ ນະວັດຕະກຳ ເປັນຫົວຂໍ້ຈຸດສຸມການຮ່ວມມື ອາຊຽນ-ຈີນ ໃນປີ 2018, 2). ເຫັນດີຮ່າງວິໄສທັດ ການເປັນຄູ່ຮ່ວມຍຸດທະສາດ ອາຊຽນ-ຈີນ ຮອດປີ 2030 ແລະ 3). ປະກາດເລີ່ມການປຶກສາຫາລື ກ່ຽວກັບກົດແຫ່ງການປະພຶດ ຂອງບັນດາຝ່າຍໃນທະເລຈີນໃຕ້ ຢ່າງເປັນທາງການ. ນອກນັ້ນ, ກໍໄດ້ຕົກລົງຮັບຮອງ ເອົາຫລາຍເອກະສານ ເຊັ່ນ: 1). ຖະແຫລງການຮ່ວມ ອາຊຽນ-ຈີນ ວ່າດ້ວຍການຮ່ວມມື ດ້ານການທ່ອງທ່ຽວ ແລະ 2). ຖະແຫລງການຮ່ວມ ອາຊຽນ-ຈີນ ວ່າດ້ວຍການຮັດແໜ້ນການຮ່ວມມື ດ້ານການຕ້ານການສໍ້ລາດບັງຫລວງ ແບບຮອບດ້ານ.
ໃນກອງປະຊຸມສຸດຍອດ ສະເຫລີມສະຫລອງ ການພົວພັນ ອາຊຽນ-ສະຫະລັດ ຄົບຮອບ 40 ປີ, ຜູ້ນຳອາຊຽນ ແລະ ສະຫະລັດ ໄດ້ຢືນຢັນຄືນຄວາມໝາຍໝັ້ນ ທີ່ຈະສືບຕໍ່ຮັດແໜ້ນ ການຮ່ວມມືໃນຂົງເຂດຕ່າງໆ ທີ່ມີຜົນປະໂຫຍດຮ່ວມກັນ ເປັນຕົ້ນ ດ້ານຄວາມໝັ້ນຄົງ, ການຄ້າ, ການສຶກສາ, ການແລກປ່ຽນຊາວໜຸ່ມ ແລະ ອື່ນໆ. ອາຊຽນໄດ້ສະແດງ ຄວາມຍິນດີທີ່ເຫັນວ່າ ສະຫະລັດພາຍໃຕ້ ລັດຖະບານໃໝ່ ຍັງສືບຕໍ່ໃຫ້ຄວາມສຳຄັນ ຕໍ່ການພົວພັນ ອາຊຽນ-ສະຫະລັດ ແລະ ຖືອາຊຽນເປັນບູລິມະສິດ ໃນນະໂຍບາຍ ການຕ່າງປະເທດຂອງຕົນ. ໃນໂອກາດນີ້, ຜູ້ນຳອາຊຽນ ແລະ ສະຫະລັດ ກໍໄດ້ຮັບຮອງເອົາ ຖະແຫລງການຮ່ວມ ວ່າດ້ວຍກອງປະຊຸມສຸດຍອດ ສະເຫລີມສະຫລອງ ການພົວພັນອາຊຽນ-ສະຫະລັດ ຄົບຮອບ 40 ປີ.
ກອງປະຊຸມສຸດຍອດ ອາຊຽນ-ສ ເກົາຫລີ ຄັ້ງທີ 19 ໄດ້ສະແດງຄວາມຍິນດີ ຕໍ່ຄວາມຄືບໜ້າຂອງການຮ່ວມມື ອາຊຽນ-ສ ເກົາຫລີ ໃນໄລຍະ 1 ປີຜ່ານມາ ລວມທັງການ ຈັດຕັ້ງປະຕິບັດ ປີແລກປ່ຽນວັດທະນະທຳ ອາຊຽນ-ສ ເກົາຫລີ ໃນປີ 2017 ແລະ ການສ້າງຕັ້ງ ສູນວັດທະນະທໍາ ອາຊຽນ ຢູ່ແຂວງປູຊານ, ສ ເກົາຫລີ, ຊຶ່ງໄດ້ເປີດໂຕ ຢ່າງເປັນທາງການ ໃນເດືອນກັນຍາ 2017 ຜ່ານມານີ້ແນໃສ່ສົ່ງເສີມ ການແລກປ່ຽນດ້ານ ວັດທະນະທຳ, ຍົກສູງຄວາມຮັບຮູ້ ແລະ ຄວາມອົກເຂົ້າໃຈ ແລະ ການໄປ ມາຫາສູ່ກັນ ລະຫວ່າງ ປະຊາຊົນ ຂອງສອງພາກພື້ນ ໃຫ້ນັບມື້ນັບຫລາຍຍິ່ງຂຶ້ນ. ບັນດາຜູ້ນຳຍັງໄດ້ຕີລາຄາສູງ ຕໍ່ການຮ່ວມມື ດ້ານການຄ້າ ແລະ ການລົງທຶນ ລະຫວ່າງອາຊຽນ ແລະ ສ ເກົາຫລີ ແລະ ໄດ້ຢໍ້າເຖິງຄວາມສຳຄັນ ໃນການຮ່ວມມື ລະຫວ່າງ ພາກທຸລະກິດ ໂດຍສະເພາະ ແມ່ນຈຸນລະວິສາຫະກິດ ແລະ ວິສາຫະກິດ ຂະໜາດນ້ອຍ ແລະ ກາງ ລວມທັງການສ້າງຂີດຄວາມສາມາດ ໃຫ້ແກ່ພາກທຸລະກິດ ຂອງອາຊຽນ; ການຮ່ວມມືເພື່ອຮັດແຄບ ຄວາມແຕກໂຕນ ດ້ານການພັດທະນາ, ການເຊື່ອມຈອດ ແລະ ອື່ນໆ.
ໃນກອງປະຊຸມສຸດຍອດ ອາຊຽນ-ຍີ່ປຸ່ນ ຄັ້ງທີ 20, ບັນດາຜູ້ນຳອາຊຽນ ແລະ ຍີ່ປຸ່ນ ໄດ້ຢໍ້າຄືນຄວາມໝາຍໝັ້ນ ທີ່ຈະເພີ່ມທະວີການຮ່ວມມື ໃນດ້ານການເຊື່ອມຈອດ, ການຮັດແຄບຄວາມແຕກໂຕນ ດ້ານການພັດທະນາ, ການສ້າງຂີດຄວາມສາມາດ ແລະ ພັດທະນາ ຊັບພະຍາກອນມະນຸດ, ການແລກປ່ຽນຊາວໜຸ່ມ, ວຽກງານສາທາລະນະສຸກ, ການບັນເທົາທຸກໄພພິບັດ ແລະ ອື່ນໆ. ກອງປະຊຸມ ຍັງໄດ້ສະແດງຄວາມຍິນດີ ຕໍ່ຂໍ້ລິເລີ່ມຂອງຍີ່ປຸ່ນ ທີ່ຈະເພີ່ມທະວີ ການຮ່ວມມືກັບອາຊຽນ ໃນດ້ານການພັດທະນາ ພື້ນຖານໂຄງລ່າງ ທີ່ມີຄຸນນະພາບ, ການສ້າງຄວາມເຂັ້ມແຂງ ໃຫ້ແກ່ແມ່ຍິງ, ດ້ານສິ່ງແວດລ້ອມ, ວຽກງານສາທາລະນະສຸກ, ການພັດທະນາ ວິສາຫະກິດ ຂະໜາດນ້ອຍ ແລະ ກາງ ແລະ ຂົງເຂດອື່ນໆ.
ກອງປະຊຸມສຸດຍອດ ອາຊຽນ-ສະຫະປະຊາຊາດ (ສປຊ) ຄັ້ງທີ 9 ໄດ້ສະແດງ ຄວາມໝາຍໝັ້ນ ໃນການສືບຕໍ່ຮັດແໜ້ນ ການຮ່ວມມື ລະຫວ່າງ ອາຊຽນ-ສປຊ, ແນໃສ່ສົ່ງເສີມສັນຕິພາບ, ສະຖຽນລະພາບ ແລະ ການຮ່ວມມື ເພື່ອການພັດທະນາ ໃນພາກພື້ນ ແລະ ໃນໂລກ. ກອງປະຊຸມໄດ້ເຫັນດີໃຫ້ ເພີ່ມທະວີການປະສານງານ ລະຫວ່າງ ສອງກອງເລຂາຢ່າງໃກ້ຊິດ ແລະ ເປັນລະບົບຂຶ້ນຕື່ມ ເພື່ອຮັບປະກັນ ໃຫ້ການຈັດຕັ້ງຜັນຂະຫຍາຍ ວິໄສທັດປະຊາຄົມອາຊຽນ 2025 ແລະ ວາລະ 2030 ເພື່ອການພັດທະນາ ແບບຍືນຍົງ ມີຄວາມກົມກຽວກັນ ແລະ ເພີ່ມເສີມໃຫ້ແກ່ກັນ ແລະ ກັນ. ພ້ອນນັ້ນ, ກອງປະຊຸມ ຍັງໄດ້ແລກປ່ຽນ ຄວາມຄິດເຫັນ ຕໍ່ບັນດາເຫດການທີ່ກໍາລັງເກີດຂຶ້ນ ໃນພາກພື້ນ ແລະ ໃນໂລກ ທີ່ມີຄວາມສົນໃຈ ແລະ ເປັນຫ່ວງຮ່ວມກັນ.
ນອກນັ້ນ, ທ່ານ ທອງລຸນ ສີສຸລິດ ຍັງໄດ້ເຂົ້າຮ່ວມພົບປະ ລະຫວ່າງ ຜູ້ນຳອາຊຽນບວກສາມ ແລະ ສະພາທຸກລະກິດ ອາຊີຕາເວັນອອກ, ໂດຍກອງປະຊຸມ ໄດ້ຮັບຟັງຂໍ້ສະເໜີ ຂອງຕົວແທນພາກທຸລະກິດ ຈາກບັນດາປະເທດ ອາຊຽນບວກສາມ ກ່ຽວກັບການເພີ່ມທະວີ ການມີສ່ວນຮ່ວມ ຂອງພາກທຸລະກິດ ໃນຂະບວນການເຊື່ອມໂຍງ ເສດຖະກິດພາກພື້ນ, ໂດຍສະເພາະແມ່ນ ຂະບວນການເຈລະຈາ ສັນຍາການເປັນຄູ່ຮ່ວມ ເສດຖະກິດແບບຮອບດ້ານ ລະດັບພາກພື້ນ ຫລື ເອີ້ນວ່າ “RCEP”.
ໃນໂອກາດເຂົ້າຮ່ວມ ກອງປະຊຸມຄັ້ງນີ້, ທ່ານນາຍົກລັດຖະມົນຕີ ຍັງໄດ້ພົບປະຫາລື ການພົວ ພັນຮ່ວມມື ສອງຝ່າຍກັບຄູ່ຮ່ວມຕຳແໜ່ງ ຄື: ວັນທີ 12 ພະຈິກ 2017 ໄດ້ພົບປະກັບ ທ່ານ ສົມເດັດ ຮຸນແຊນ ນາຍົກລັດຖະມົນຕີ ແຫ່ງ ລາຊະອາຈັກກຳປູເຈຍ ແລະ ທ່ານ ດີມີຕຣີ ເມັດເວເດັບ ນາຍົກ ລັດຖະມົນຕີ ແຫ່ງ ສະຫະພັນຣັດເຊຍ ແລະ ວັນທີ 13 ພະຈິກ 2017 ໄດ້ພົບປະຫາລື ແບບບໍ່ເປັນທາງການ ກັບ ທ່ານ ຫງຽນຊວນ ຟຸກ ນາຍົກລັດຖະມົນຕີ ແຫ່ງ ສສ ຫວຽດນາມ ແລະ ທ່ານ ແອນໂຕນິໂອ ກູເຕິເຣັດສ ເລຂາທິການໃຫຍ່ ອົງການສະຫະປະຊາຊາດ, ເຊິ່ງສອງຝ່າຍ ໄດ້ແລກປ່ຽນຄຳຄິດຄຳເຫັນ ກ່ຽວກັບການເຊື່ອມສານ ລະຫວ່າງ ວິໄສທັດອາຊຽນ 2025 ກັບວາລະ ການພັດທະນາແບບຍືນຍົງ 2030 ແລະ ບັນຫາພາກພື້ນ ແລະ ສາກົນ ທີ່ຕ່າງຝ່າຍຕ່າງມີ ຄວາມສົນໃຈຮ່ວມກັນ.
ຂໍຂອບໃຈ
ຂໍ້ມູນ : ຂ່າວສານປະເທດລາວ